Cele mai moderne şi mai mari telescoape se văd vineri şi sâmbătă la AstroFest 2024, eveniment dedicat ştiinţei şi astronomiei în aer liber, în Parcul Crângaşi din Sectorul 6 al Capitalei, informează news.ro.
Ca în fiecare an, AstroFest marchează Ziua Mondială a Astronomiei, sărbătorită anual în sâmbăta cea mai apropiată de faza Lunii de Prim Pătrar.
Festivalul oferă publicului larg oportunitatea de a explora tainele universului, prin observaţii astronomice, conferinţe şi ateliere interactive.
Publicul va vedea echipamente militare, drone, roboţi, tehnologii şi invenţii, concursuri, ateliere, concerte live, Astrofotografie, întâlnire cu Dumitru Prunariu- singurul cosmonaut român.
În 17 mai, ora 17.00, standurile din jurul scenei se vor deschide şi pe scena din Parcul Crângaşi va urca echipa revistei Ştiinţă & Tehnică pentru a da startul atelierelor, concertelor şi prezentărilor de la #astrofest2024.
Intrarea la cel mai mare festival de ştiinţă şi astronomie în aer liber din România este gratuită.
Biblioteca Metropolitană Bucureşti (BMB), prin Direcţia Cultură, Învăţământ, Turism a Primăriei Municipiului Bucureşti, participă la ediţia a zecea în calitate de partener.
„Ne bucurăm să fim prezenţi, şi în acest an, la AstroFest, un eveniment de referinţă pentru iubitorii de ştiinţă şi astronomie. Biblioteca Metropolitană Bucureşti îşi propune să aducă mai aproape de public cunoaşterea şi explorarea universului, prin activităţi educative şi resurse informative de calitate", a declarat managerul BMB, Ramona Ioana Mezei.
În cadrul festivalului, vizitatorii vor putea descoperi colecţiile BMB de cărţi şi materiale despre astronomie şi ştiinţă, îşi vor putea face permise de acces la bibliotecă, vor putea participa la atelierele educative, la diverse experimente, jocuri şi concursuri inedite.
De asemenea, cei mici se pot bucura, atât vineri, cât şi sâmbătă după amiază, de spectacolele Teatrului de Păpuşi „Licurici”, primul şi singurul Teatru de Păpuşi al unei biblioteci metropolitane, un proiect cultural şi educativ al Bibliotecii Metropolitane Bucureşti, activ de peste 40 de ani.
Evenimentul este realizat cu sprijinul Primăriei Sectorului 6, prin Centrul Cultural European Sector 6 şi organizat sub patronajul Ministerului Cercetării, Inovării şi Digitalizării cu participarea Forţelor Aeriene, Navale şi Terestre.